32002R0221
L 037/4
JURNALUL OFÍCIAL AL UNIUNII EUROPENE
REGULAMENTUL (CE) NR. 221/2002 AL COMISIEI
din 6 februarie 2002
de modificare a Regulamentului (CE) nr. 466/2001 de stabilire a nivelurilor maxime pentru anumiți contaminanți din produsele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare pentru contaminanții din produsele alimentare (1), în special articolul 2 alineatul (3),
întrucât:
(1)
Regulamentul (CEE) nr. 315/93 prevede că trebuie stabilite niveluri maxime pentru contaminanții din produsele alimentare, în scopul protejării sănătății publice.
(2)
Regulamentul (CE) nr. 466/2001 al Comisiei (2), astfel cum a fost modificat prin Regulamentul (CE) nr. 2375/2001 al Consiliului (3), stabilește niveluri maxime pentru anumiți contaminanți din produse alimentare, cu efect de la 5 aprilie 2002. Anexa I la acesta stabilește, în special, nivelurile pentru plumb, cadmiu și mercur în anumite produse pescărești.
(3)
În scopul protejării sănătății publice, se impune menținerea unor niveluri acceptabile din punct de vedere toxicologic ale contaminanților. Nivelurile maxime pentru plumb, cadmiu și mercur trebuie să fie sigure și cât mai reduse posibil (ALARA), pe baza unor practici de fabricație și agricole/piscicole sănătoase. În temeiul noilor date analitice, este necesară revizuirea dispozițiilor corespunzătoare din anexa I la Regulamentul (CE) nr. 466/2001 privind acești contaminanți din anumite produse pescărești. Dispozițiile revizuite prevăd menținerea unui nivel ridicat de protecție a sănătății consumatorului.
(4)
Măsurile prevăzute de prezentul regulament sunt conforme cu avizul Comitetului permanent pentru produse alimentare,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 466/2001 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Se aplică începând cu 5 aprilie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 februarie 2002.